KBANK สะท้อนปัจจัยลบไปพอควรแล้วแนะซื้อเก็งกำไรราคาเป้าหมาย 224 บ.
KBANK แนะซื้อเก็งกำไรให้ราคาพื้นฐาน 224 บาท อิงกับ Gordon Growth Model (18% ROE, 13% Growth และ 16% cost of equity) ซึ่งเทียบเท่ากับ P/BV ปีนี้ที่ 1.9 เท่า โดยเราเชื่อว่า KBANK จะบริหารความเสี่ยงได้ดีและทำให้การด้อยค่าของสินทรัพย์ไม่รุนแรง อย่างไรก็ตามแต่ราคาหุ้นอาจยังแกว่งจากความวิตกกังวลเรื่องการเพิ่มขึ้นของ NPL ไปจนกว่าจะมีสัญญาณการฟื้นตัวของเศรษฐกิจ แต่ระยะสั้นมากมีโอกาสรีบาวด์หลังลงแรงรับปัจจัยลบไปแล้วพอสมควร
13 ก.ค. 2558

บล.ดีบีเอส วิคเคอร์ส ระบุในบทวิเคราะห์วันนี้ (13 ก.ค. ) ว่า ธนาคารกสิกรไทย จำกัด (มหาชน) หรือ KBANK ปี 58 มีความท้าทายเรื่องคุณภาพสินทรัพย์มากขึ้น ในช่วง 18 เดือนที่ผ่านมาทาง KBANK มีเสนอโปรแกรมช่วยเหลือและดูแลลูกค้าสินเชื่อ (โดยหลักคือ SME) ที่มีปัญหาสภาพคล่องทางการเงินแต่ธุรกิจมีแนวโน้มเติบโตดีมาโดยตลอด ซึ่งทำให้บริหารจัดการ NPL ได้ดีและเพิ่มขึ้นไม่มาก แต่เศรษฐกิจที่ฟื้นตัวช้ากว่าที่คาดไว้มากก็ทำให้มีความกังวลเกี่ยวกับคุณภาพสินเชื่อมากขึ้น ทางธนาคารประเมินระดับ NPL ratio สิ้นปี 58 ไว้ที่ 2.7-2.8% (จากเดิมที่ 2.2-2.3%) ซึ่งส่วนนี้ทำให้การตั้งสำรองค่าเผื่อฯจะสูงขึ้นเป็น 1.5% ของสินเชื่อ (จากเดิมที่ 1.0%) อย่างไรก็ตาม ระดับของ NPL Ratio ยังไม่ถึงกับสูงมาก และอยู่ในเกณฑ์ที่บริหารจัดการได้
สำหรับไตรมาส 2/58 คาดว่ากำไรสุทธิจะอยู่ที่ 10.7 พันล้านบาท ลดลง 9%เทียบช่วงเดียวกันของปีก่อนและ 14%เทียบไตรมาสก่อนหน้าเพราะตั้งสำรองค่าเผื่อฯเพิ่มขึ้น โดยเราให้ไว้ที่ 1.35% ของสินเชื่อรวม จาก 0.83% ในไตรมาส 2/57 และ 1.04% ในไตรมาส 1/58) และ NIM แคบลง สำหรับคาดการณ์กำไรครึ่งแรกปี 58 คิดเป็น 54% ของทั้งปี 58
 